
1. ΕΙΣΑΓΩΓΗ 

Εισαγωγικά, θέλουμε να τονίσουμε ότι οποιαδήποτε συζήτηση για τη Μεταρρύθμιση της Πρωτοβάθμιας Τοπικής Αυτοδιοίκησης μπορεί να γίνει, μόνον εφόσον αντιμετωπιστούν τα σημερινά οξυμένα οικονομικά προβλήματα των Οργανισμών Τοπικής Αυτοδιοίκησης. Διότι είναι αδιανόητη οποιαδήποτε συζήτηση για το μέλλον της Τοπικής Αυτοδιοίκησης, εάν δεν αντιμετωπιστεί το παρόν της. 
Όσον αφορά τον διάλογο και τις αποφάσεις για το ζήτημα της Μεταρρύθμισης της Πρωτοβάθμιας Τοπικής Αυτοδιοίκησης (Τ.Α.) υπάρχουν δυο μεγάλοι κίνδυνοι. 

Ο πρώτος μεγάλος κίνδυνος, στον «εσωτερικό» διάλογο που πραγματοποιούμε στο πλαίσιο των συλλογικών οργάνων μας και στα συνέδριά μας, είναι να ταυτίσουμε την έννοια της Μεταρρύθμισης της Τ.Α. μόνο με τη διοικητική συνένωση των σημερινών ΟΤΑ και να διατυπώσουμε απόψεις μόνο για τα δομικά ζητήματα της Τ.Α.: (α) το ελάχιστο πληθυσμιακό μέγεθος του Δήμου και τον αριθμό των νέων Ο.Τ.Α. (500 ή 400 ή 300 κλπ) και (β) τον εθελοντικό ή υποχρεωτικό χαρακτήρα της διοικητικής συνένωσης. Ο κίνδυνος αυτός ενισχύεται από το γεγονός ότι αυτή η απλοποιητική αριθμητική προσέγγιση της συνένωσης και ο υποχρεωτικός ή μη χαρακτήρας της δημιουργούν μια εύκολη «είδηση» στα μέσα μαζικής ενημέρωσης και μια εύκολη «εικόνα πόλωσης» μεταξύ των διαφορετικών απόψεων. Στην πραγματικότητα αποπροσανατολίζουν από το ουσιαστικό διακύβευμα μιας ουσιαστικής Μεταρρύθμισης της Τ.Α. που είναι το συνολικό πρόγραμμα χωροθέτησης, ρυθμίσεων, ενεργειών, έργων και μέτρων πολιτικής, με διασφαλισμένους πόρους, που θα οδηγήσουν σε ισχυρούς Δήμους, οι οποίοι θα διασφαλίζουν ταυτόχρονα τη συμμετοχή των πολιτών και τη διοικητική ικανότητά τους, επομένως την τοπική δημοκρατία και την αποτελεσματικότητα. 

Ο δεύτερος μεγάλος κίνδυνος είναι το πολιτικό και το διοικητικό σύστημά μας να επιλέξει την εύκολη λύση: να θεωρήσει ότι αποτελεί Μεταρρύθμιση της Τ.Α. η συνένωση των Ο.Τ.Α. σε 500 ή 400 ή 300 με κριτήριο το πληθυσμιακό και ορισμένα άλλα κριτήρια «συμπληρωματικά». Αυτή η επιλογή οδηγεί σε ένα πιθανό σχεδιασμό νέων διοικητικών ορίων, «κίνητρα» για εθελοντική συνένωση και μετά από ένα χρονικό διάστημα, στο οποίο θα «αποδειχθεί ότι δεν περπατάει η εθελοντική συνένωση», επιβάλλεται με νόμο η αναγκαστική συνένωση. Με αυτή την επιλογή η Πολιτεία με ένα σκέτο νόμο «απαλλάσσεται» κάθε ευθύνης για ένα ολοκληρωμένο πρόγραμμα χωροθέτησης, ρυθμίσεων, ενεργειών, έργων και μέτρων πολιτικής, με διασφαλισμένους πόρους, και αφήνει στον «αυτόματο πιλότο» να λύσει τα προβλήματα που θα προκύψουν: τοπικές δημόσιες επενδύσεις, χρηματοδότηση, στελέχωση, οργάνωση. 
Για τους παραπάνω λόγους, υπογραμμίζουμε τις ακόλουθες θέσεις που αποφάσισε με συντριπτική πλειοψηφία το πρόσφατο Τακτικό Συνέδριο της ΚΕΔΚΕ στην Κυλλήνη: 

(Α) Είναι πρωτίστως αναγκαίο να λυθούν τα σημερινά οικονομικά προβλήματα των ΟΤΑ που αφορούν τους ΚΑΠ και τη ΣΑΤΑ, τις μεταφερθείσες αρμοδιότητες και τους παρακρατηθέντες πόρους, πριν οποιαδήποτε συμφωνία για διοικητική μεταρρύθμιση και 

(Β) Η μεταρρύθμιση της Πρωτοβάθμιας Τοπικής Αυτοδιοίκησης έχει τρεις απαραίτητες προϋποθέσεις: 

(1η) ότι η μεταρρύθμιση της Τ.Α. είναι οργανικό τμήμα της συνολικής Μεταρρύθμισης της Δημόσιας Διοίκησης (σε κεντρικό, περιφερειακό και τοπικό επίπεδο), 

(2η) ότι προηγείται κάθε μορφής συνένωσης (είτε εθελοντικής είτε υποχρεωτικής) η χωροθέτηση των ορίων των νέων Δήμων με αντικειμενικά και συμφωνημένα κριτήρια και 

(3η) ότι η Διοικητική Μεταρρύθμιση δεν είναι μόνον ένας νόμος αλλά συνοδεύεται από Πρόγραμμα Εφαρμογής της, με τα αναγκαία έργα υποδομής, την ανάπτυξη του ανθρώπινου δυναμικού και σύγχρονο εξοπλισμό, με διασφαλισμένους οικονομικούς πόρους και με δεσμευτικό χρονοδιάγραμμα, που μπορούμε να το ονομάσουμε Ολοκληρωμένο Επιχειρησιακό Σχέδιο της Τοπικής Αυτοδιοίκησης. 

2. Ο ΡΟΛΟΣ ΤΩΝ ΠΕΡΙΦΕΡΕΙΑΚΩΝ ΚΑΙ ΤΟΠΙΚΩΝ ΑΡΧΩΝ ΚΑΙ Ο ΡΟΛΟΣ ΤΩΝ ΠΟΛΕΩΝ ΑΝΑΓΝΩΡΙΖΟΝΤΑΙ ΣΕ ΕΥΡΩΠΑΪΚΟ ΕΠΙΠΕΔΟ 
Σημειώνουμε με ιδιαίτερη ικανοποίηση ότι τα κείμενα της Ευρωπαϊκής Επιτροπής και της Επιτροπής Περιφερειών τονίζουν την αναγκαιότητα συμμετοχής και τον ρόλο της Περιφερειακής Διοίκησης και της Τοπικής Αυτοδιοίκησης στην επόμενη Προγραμματική Περίοδο 2007–2013 και συγκεκριμένα: 

· Η «3η Έκθεση για την Οικονομική και Κοινωνική Συνοχή» της Ευρωπαϊκής Επιτροπής (Ε.Ε.) εκτιμά ότι «για την επιτυχία των αστικών δράσεων είναι κρίσιμη η εμπλοκή των αρχών της πόλης τόσο στο σχεδιασμό των προγραμμάτων, όσο και στη διαχείρισή τους και γι’ αυτό είναι αναγκαία η εκχώρηση αρμοδιοτήτων σ’ αυτές τις αρχές (των πόλεων)». Επίσης, η Έκθεση αυτή σημειώνει ότι «Οι πόλεις διαδραματίζουν σε όλη την Ευρωπαϊκή Ένωση σημαντικό ρόλο, ως κέντρα οικονομικής ανάπτυξης. Οι αγροτικές περιοχές εξακολουθούν να αντιμετωπίζουν μεγάλης κλίμακας αλλαγές και η αναζωογόνησή τους εξαρτάται από τη διαφοροποίηση της οικονομικής δραστηριότητας και την ενίσχυση των διασυνδέσεών τους με τις αστικές περιοχές».

· Το κείμενο της Ε.Ε. «Κοινοτικές στρατηγικές κατευθύνσεις για την υποστήριξη της πολιτικής συνοχής στην ανάπτυξη και την απασχόληση 2007–2013» και το κείμενο εργασίας της Ε.Ε. «Η πολιτική συνοχής και οι πόλεις: η αστική συμβολή στην οικονομική μεγέθυνση και την απασχόληση στις περιφέρειες» (23.11.2005), τονίζουν το ρόλο που μπορούν να αναλάβουν οι πόλεις, όχι μόνο στην αστική ανάπτυξη, αλλά και στην ανάπτυξη της αγροτικής ενδοχώρας και προσανατολίζουν τις εθνικές αρχές στην ενδυνάμωση της διοικητικής ικανότητας της Περιφερειακής Διοίκησης και της Τοπικής Αυτοδιοίκησης. 

· Το κείμενο της Ε.Ε. «European Social Fund (ESF) policy coordination employment local development» (Σεπτέμβριος 2005) αναφέρεται στο ρόλο των περιφερειακών και τοπικών αρχών στη Διακυβέρνηση και υπογραμμίζει τη δυνατότητα αξιοποίησης του Ευρωπαϊκού Κοινωνικού Ταμείου για την ενδυνάμωση όχι μόνο των εθνικών αλλά και των περιφερειακών και τοπικών διοικήσεων.
· Η Γνωμοδότηση της Επιτροπής Περιφερειών (24.02.2006) για το ανωτέρω κείμενο εργασίας που αφορά τις πόλεις, διατυπώνει τη σύμφωνη γνώμη της Επιτροπής για το σημαντικό ρόλο τους, επισημαίνοντας ότι «οι πόλεις θα μπορούν να ανταποκριθούν σ’ αυτόν, μόνον εάν διαθέτουν ικανοποιητικούς οικονομικούς πόρους». 

Άλλωστε οι ευρωπαϊκές στρατηγικές κατευθύνσεις για την πολιτική συνοχής για την επόμενη προγραμματική περίοδο, αποδίδουν ιδιαίτερη σημασία στη συμβολή των πόλεων στην ανάπτυξη και στην απασχόληση. 
Οι ΟΤΑ αποτελούν τη θεσμική έκφραση των πόλεων και γενικότερα των αστικών κέντρων, στο πλαίσιο του πολιτικού και διοικητικού συστήματος της χώρας. Με την έννοια αυτή, η Τοπική Αυτοδιοίκηση, ως μια οργανική βαθμίδα του Ευρωπαϊκού οικοδομήματος, αναλαμβάνει, στο πλαίσιο των πολιτικών και διοικητικών δομών του κράτους, καθοριστικό ρόλο στην αναπτυξιακή διαδικασία της επόμενης προγραμματικής περιόδου (2007-2013). 

Κατά συνέπεια έχει ιδιαίτερη σημασία η διατύπωση ολοκληρωμένων προσεγγίσεων αειφόρου ανάπτυξης και ο προσδιορισμός της σχέσης των πόλεων με την ανάπτυξη μικροπεριφερειών, των οποίων αυτές αποτελούν κέντρα. Η συμμετοχή των πολιτών στη συγκεκριμένη διαδικασία και η επιδίωξη της ευρύτερης δυνατής συναίνεσης, στηρίζουν και προωθούν τις συγκεκριμένες αναπτυξιακές επιλογές. 

Παράλληλα, απαιτείται μια αποτελεσματική πολιτική η οποία θα οδηγεί σε σύγκλιση των Περιφερειών, σε ό,τι αφορά και την αναπτυξιακή τους δυναμική και την ποιότητα ζωής. Στη διαδικασία αυτή οι ΟΤΑ, αναπτύσσοντας την μεταξύ τους αλληλεγγύη μέσα από τα συλλογικά τους όργανα, μπορούν να αναλάβουν ιδιαίτερα δυναμικό, χρήσιμο και αποτελεσματικό ρόλο. 
Σύμφωνα με τα προηγούμενα, τα αστικά κέντρα της χώρας και κατ’ επέκταση το σύνολο των ΟΤΑ μπορούν, ομαδοποιημένα σε ενότητες, αλλά σε πολλές περιπτώσεις και μεμονωμένα, να αποτελέσουν, κατά την επόμενη περίοδο προγραμματισμού, αναπτυξιακούς πόλους της χώρας. 
Το σύνολο των ΟΤΑ της χώρας προσφέρεται να αντιμετωπιστεί, στο πλαίσιο του συγκεκριμένου προβληματισμού, σε πέντε διαφορετικά υποσύνολα: 

(α)
Τα μητροπολιτικά κέντρα της χώρας, που αποτελούν και συγκροτήματα τα οποία ασκούν έλξη στο σύνολο της χώρας, αλλά και πέραν των συνόρων, την Αθήνα – Αττική και τη Θεσσαλονίκη.

(β)
Τα περιφερειακά κέντρα της, στα οποία θα πρέπει να κατατάσσονται τα αστικά κέντρα τα οποία στη χώρα μας, είτε είναι μεσαίου μεγέθους αστικά κέντρα, είτε αποτελούν πρωτεύουσες των 13 Περιφερειών της χώρας, είτε τέλος αποτελούν αστικά κέντρα με ειδικές λειτουργίες.

(γ)
Τα αστικά κέντρα νομαρχιακού επιπέδου, από τα οποία άλλα αποτελούν πρωτεύουσες των νομών και άλλα αποτελούν αστικά κέντρα νομών με περισσότερα του ενός αστικά κέντρα.

Οι τρεις κατηγορίες ΟΤΑ συνιστούν και το αστικό δίκτυο της χώρας, εφόσον στα αστικά κέντρα, σύμφωνα με τον ορισμό της ΕΣΥΕ, προστεθούν και οι πρωτεύουσες των νομών που τυπικά δεν έχουν πρωτεύουσα αστικού τύπου. 

Τα κέντρα αυτά συνιστούν ως προς την αστική επιρροή τους, μια ιεραρχία τριών βαθμίδων, για κάθε ένα δε από αυτά είναι κατ’ αρχή δυνατό να προσδιοριστεί εντός της ακτίνας επιρροής τους – εθνική και υπερεθνική, περιφερειακή και τοπική – ένα ημερήσιο σύστημα μετακινήσεων, καθώς και η λειτουργική τους περιοχή. 

Στη συνέχεια της συγκεκριμένης κλίμακας βρίσκονται τα λεγόμενα ημιαστικά κέντρα, τα περισσότερα από τα οποία αποτελούν τοπικά κέντρα. 

Επομένως, η ιεραρχία αυτή συμπληρώνεται με δύο ακόμα βαθμίδες:

δ)
τα ημιαστικά κέντρα
ε)
τους ΟΤΑ της υπαίθρου
Επομένως, στο ιεραρχημένο σύστημα των αστικών κέντρων τριών βαθμίδων προστίθενται και οι δύο επόμενες βαθμίδες των ΟΤΑ, διαμορφώνοντας το συνολικό σύστημα οικισμών της χώρας και τις σταδιακά αναδυόμενες όλο και ισχυρότερες δικτυώσεις τους. 

Όσον αφορά τη συγκρότηση των τοπικών αρχών, επειδή η ταυτότητα της τοπικής αρχής καθορίζεται από την κοινότητα που εκπροσωπεί και όχι από τις υπηρεσίες που παρέχονται, οι τοπικές αρχές πρέπει να συγκροτηθούν με βάση την «κοινότητα ταυτότητας» με την ευρεία έννοια αυτής. Στο πλαίσιο αυτό, κάθε πόλη, κάθε μεγάλο αστικό κέντρο και κάθε αγροτική περιοχή οφείλει να εντοπίσει νέες ευκαιρίες και ρόλους. Αυτές οι ευκαιρίες και οι ρόλοι διαφέρουν από περιοχή σε περιοχή, καθώς κάθε περιοχή έχει τη δική της κληρονομιά, τις δικές της δεδομένες συνθήκες και δυνατότητες για το μέλλον. Αυτό το όραμα για το μέλλον κάθε περιοχής πρέπει να προκύπτει από τη συμμετοχή των πολιτών και να αποτελεί διαρκές αντικείμενο της πολιτικής διαδικασίας διαλόγου με τους πολίτες και την κοινωνία κάθε περιοχής. 

Συμπερασματικά, η ανάπτυξη της χώρας δεν μπορεί να βασιστεί μόνο σε λίγες μεγάλες πόλεις – πόλους ανάπτυξης, αλλά στο σύνολο του ιεραρχημένου δικτύου των πόλεων και των οικισμών της χώρας, η δε Σύγχρονη Διοικητική Μεταρρύθμιση θα πρέπει να μην περιοριστεί σε κάποιες διοικητικές συνενώσεις, αλλά, με ένα μεσοχρόνιο Ολοκληρωμένο Επιχειρησιακό Σχέδιο της Τοπικής Αυτοδιοίκησης, να ενδυναμώσει όλες τις ανθρωπογεωγραφικές ενότητες και τη μεταξύ τους δικτύωση, δεδομένου ότι αυτές οι ενότητες αποτελούν την αναπτυξιακή βάση της οικονομίας και της κοινωνίας μας και να ενισχύσει τους ΟΤΑ ως διοικητική έκφραση αυτών των ενοτήτων και ως φορείς της τοπικής διακυβέρνησης. 
3. ΟΙ ΣΤΡΑΤΗΓΙΚΟΙ ΣΤΟΧΟΙ ΜΑΣ ΓΙΑ ΤΗΝ ΕΠΟΜΕΝΗ ΔΕΚΑΕΤΙΑ ΚΑΙ ΕΙΔΙΚΟΤΕΡΑ ΓΙΑ ΤΗ ΝΕΑ ΠΡΟΓΡΑΜΜΑΤΙΚΗ ΠΕΡΙΟΔΟ 2007 – 2013 
Η Κεντρική Ένωση Δήμων και Κοινοτήτων, που είναι το ανώτατο συλλογικό όργανο της Πρωτοβάθμιας Τοπικής Αυτοδιοίκησης, έχει διατυπώσει, από τον Μάρτιο του 2005 και καθ’ όλη τη διάρκεια προετοιμασίας του Ε.Σ.Π.Α. 2007–2013, τον προβληματισμό και το όραμα της Τ.Α. για ένα Σύγχρονο Κράτος στο οποίο θα συνεργάζονται αποτελεσματικά όλα τα επίπεδα της Δημόσιας Διοίκησης και για μια Δημοκρατική Πολιτεία που θα στηρίζεται στον ουσιαστικό διάλογο και τη συνεργασία με την Κοινωνία. 

Εκτιμούμε ότι στη σημερινή συγκυρία, δεδομένων και των εξελίξεων σε ευρωπαϊκό και διεθνές επίπεδο, διευρύνεται συστηματικά ο ρόλος των περιφερειακών και των τοπικών αρχών:

· Το εθνικό κράτος αναπροσανατολίζεται προωθώντας ρόλο «κράτους–στρατηγείου» και επομένως προγραμματίζει την ανάπτυξη των επιτελικών λειτουργιών του και την αποκέντρωση της εφαρμογής των δημόσιων πολιτικών, με βάση και την αρχή της επικουρικότητας. 

· Σε ευρωπαϊκό επίπεδο, διευρύνεται γενικότερα ο ρόλος των περιφερειών και ειδικότερα ο ρόλος των περιφερειακών και τοπικών αρχών στο σχεδιασμό και την υλοποίηση των αναπτυξιακών προγραμμάτων και στην παροχή υπηρεσιών στους πολίτες. 

· Σε διεθνές επίπεδο, οι πολίτες απέναντι στα προβλήματα της παγκοσμιοποίησης αναζητούν απαντήσεις σε περιφερειακό και τοπικό επίπεδο, για τα ζητήματα της απασχόλησης, της κοινωνικής φροντίδας και της πολιτιστικής ταυτότητας.

Για τους λόγους αυτούς, οραματιζόμαστε την Ελληνική Τοπική Αυτοδιοίκηση να συμβάλλει με υπευθυνότητα και διοικητική ικανότητα στην προώθηση των στρατηγικών στόχων της Εθνικής και της Περιφερειακής Ανάπτυξης της νέας Προγραμματικής Περιόδου 2007–2013. 
Οραματιζόμαστε την Ελληνική Τοπική Αυτοδιοίκηση να συγκροτείται θεσμικά, στο επίπεδο των Πόλεων και στο επίπεδο των Περιφερειών. 
Γι’ αυτό πιστεύουμε στην ανάγκη της ριζικής μεταρρύθμισης του Κράτους, στην ανάγκη μιας συνολικής Διοικητικής Μεταρρύθμισης, με κατεύθυνση: 
· Επιτελική Κεντρική Δημόσια Διοίκηση 
· Αιρετή Περιφερειακή Αυτοδιοίκηση 
· Ισχυρή Τοπική Αυτοδιοίκηση. 

4. ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ «ΙΩΑΝΝΗΣ ΚΑΠΟΔΙΣΤΡΙΑΣ» 

Πριν από  μια δεκαετία σχεδιάσθηκε και υλοποιήθηκε το Πρόγραμμα «Ιωάννης Καποδίστριας», που αποτελεί μια σημαντική μεταρρύθμιση για το διοικητικό σύστημα της χώρας μας και ιδιαίτερα για την Τοπική Αυτοδιοίκηση. 
Το Πρόγραμμα «Ι. Καποδίστριας» περιέλαβε δυο βασικούς πυλώνες: Το θεσμικό πλαίσιο της συγχώνευσης των 457 Δήμων και των 5.318 Κοινοτήτων σε 900 Δήμους και 133 Κοινότητες και το Πρόγραμμα των μέτρων υποστήριξης της μεταρρύθμισης. 
Πριν το σχεδιασμό οποιασδήποτε νέας μεταρρύθμισης της Τοπικής Αυτοδιοίκησης είναι απολύτως αναγκαίο να επιχειρήσουμε την αξιολόγηση της προηγούμενης, για να διδαχθούμε τόσο από τα αρνητικά όσο και από τα θετικά αποτελέσματά της. Χωρίς αυτή την αξιολόγηση, κινδυνεύουμε να ξεκινήσουμε από μηδενική βάση, χωρίς το κεκτημένο της «θεσμικής μνήμης» και όχι μόνο να αποτύχουμε, αλλά και να υπονομεύσουμε την ίδια την έννοια της μεταρρύθμισης και των αντίστοιχων προοπτικών. Η αξιολόγηση που προτείνουμε επικεντρώνεται στους ακόλουθους βασικούς παράγοντες: την πολιτική βούληση, το ευρύτερο πλαίσιο, το νομικό πλαίσιο, τον χωροταξικό σχεδιασμό, τα οικονομικά μέσα, τη στελέχωση των ΟΤΑ, τις τοπικές δημόσιες επενδύσεις, την οργάνωση και τον εκσυγχρονισμό των υπηρεσιών και την ενημέρωση και δημοσιότητα. 

Πολιτική βούληση: Το Πρόγραμμα «Ι. Καποδίστριας» διασφάλισε ισχυρή πολιτική βούληση από την ηγεσία της τότε Κυβέρνησης, αλλά δεν διασφάλισε ευρύτερη πολιτική συναίνεση. Η μεταρρύθμιση αυτή, παρότι συνάντησε αντιδράσεις από πολλούς αιρετούς σε τοπικό επίπεδο, στηρίχθηκε από τα συλλογικά όργανα της Τοπικής Αυτοδιοίκησης και το Τακτικό Συνέδριο της ΚΕΔΚΕ. 

Ευρύτερο πλαίσιο: Το μεγαλύτερο μειονέκτημα της μεταρρύθμισης είναι ότι δεν συνοδεύτηκε από τη συνολικότερη μεταρρύθμιση του διοικητικού συστήματος της χώρας (σε κεντρικό, περιφερειακό και τοπικό επίπεδο) και δεν περιελάμβανε φορολογική αποκέντρωση. Το μεγαλύτερο πλεονέκτημά της είναι ότι δεν επιχειρήθηκε μόνο με ένα νόμο αλλά με ένα μεσοχρόνιο συνολικό Πρόγραμμα που περιείχε μέτρα και πόρους για την προετοιμασία και την υποστήριξη της εφαρμογής της. 
Νομικό πλαίσιο: Είναι θετικό ότι οι νέοι ΟΤΑ ιδρύθηκαν απευθείας με το νόμο (Ν. 2539/1997), ότι επιχειρήθηκε η ενδοδημοτική αποκέντρωση με τα τοπικά διαμερίσματα και ότι διατηρήθηκαν οι ευνοϊκές ρυθμίσεις για τους κατοίκους των μικρών ΟΤΑ. Δεν αξιοποιήθηκε όμως η ευκαιρία της αλλαγής του νομικού πλαισίου για την κατηγοριοποίηση των ΟΤΑ με βάση το μέγεθος και τον χαρακτήρα τους (αστικοί, αγροτικοί, ορεινοί, νησιωτικοί κλπ.), για την αλλαγή του «δημοτικού συστήματος διακυβέρνησης», για τη διασφάλιση θεσμών εσωτερικού ελέγχου και διεύρυνσης της διαφάνειας, για την ουσιαστική στήριξη των τοπικών συμβουλίων με αρμοδιότητες και πόρους και για τη βελτίωση της καταστατικής θέσης των αιρετών. Επίσης, η μεταρρύθμιση δεν περιέλαβε τις μητροπολιτικές περιοχές της Αττικής και της Θεσσαλονίκης. 

Χωροταξικός σχεδιασμός: Έγινε προσπάθεια αξιοποίησης της χωροθέτησης των διοικητικών ορίων προηγούμενων θεσμών (αναπτυξιακών συνδέσμων, γεωγραφικών περιοχών, συμβουλίων περιοχής), αλλά σε αρκετές περιπτώσεις η χωροθέτηση και η επιλογή του διοικητικού κέντρου επηρεάστηκαν από τοπικούς συσχετισμούς και παρεμβάσεις πολιτικών παραγόντων, με συνέπεια να διατηρηθούν Κοινότητες και να προκύψουν αρκετοί μη βιώσιμοι ΟΤΑ. 

Οικονομικά μέσα: Η συνένωση των ΟΤΑ εξασφάλισε καλύτερο οικονομικό προγραμματισμό, οικονομίες κλίμακας και μεγαλύτερη διαφάνεια στη διαχείριση των πόρων, αλλά οι περισσότεροι ΟΤΑ δεν έχουν τη δυνατότητα παροχής ανταποδοτικών υπηρεσιών στους δημότες και αξιοποίησης των Εθνικών και των Ευρωπαϊκών Προγραμμάτων. Η θεσμοθέτηση του Ειδικού Προγράμματος της Τοπικής Αυτοδιοίκησης (ΕΠΤΑ) και η αξιοποίηση ορισμένων Ευρωπαϊκών πόρων για τη χρηματοδότηση της μεταρρύθμισης αποτελούν ιδιαίτερα θετικές επιλογές, αλλά οι πόροι του ΕΠΤΑ περιορίστηκαν στους Κεντρικούς Αυτοτελείς Πόρους (ΚΑΠ) και περικόπηκαν οι έκτακτες επιχορηγήσεις των Υπουργείων προς τους ΟΤΑ χωρίς οι αντίστοιχοι πόροι να ενταχθούν στο ΕΠΤΑ όπως είχε προβλεφθεί, με συνέπεια τη φαλκίδευση του άρθρου 13 του Ν. 2539/1997. Την περίοδο εφαρμογής της μεταρρύθμισης, το Κράτος, αντί να την ενισχύσει με πρόσθετους πόρους, παρακράτησε θεσμοθετημένους πόρους και διεύρυνε τα οικονομικά προβλήματα της Τοπικής Αυτοδιοίκησης. 

Στελέχωση των Ο.Τ.Α.: Αποτελεί πλεονέκτημα της μεταρρύθμισης, η επιλογή, η κατάρτιση και η ένταξη 2.400 νέων επιστημόνων στους νέους Δήμους. Δεν διασφαλίστηκε όμως η συνεχής κατάρτιση και η συμβουλευτική υποστήριξή τους και δεν θεσμοθετήθηκαν κίνητρα για τη διατήρηση των επιστημόνων αυτών στους Δήμους που εντάχθηκαν, την εθελοντική αποχώρηση των γραμματέων των παλαιών Κοινοτήτων, την πρόσληψη νέου επιστημονικού προσωπικού και την απόσπαση ή τη μετάταξη από τον δημόσιο τομέα έμπειρων στελεχών. 

Τοπικές δημόσιες επενδύσεις: Μέσω του ΕΠΤΑ δόθηκε η δυνατότητα καλύτερου προγραμματισμού της τοπικής ανάπτυξης και χρηματοδοτήθηκε η μελέτη και η κατασκευή έργων τεχνικής υποδομής, κοινωνικού εξοπλισμού, προστασίας του περιβάλλοντος και βελτίωσης της ποιότητας ζωής, αλλά δεν διασφαλίστηκε η «εδαφική συνοχή» μέσα από ένα ολοκληρωμένο πρόγραμμα τοπικής ανάπτυξης σε κάθε Δήμο (με χωροταξικό και πολεοδομικό σχεδιασμό, ενδοδημοτική αποκέντρωση των δημοσίων επενδύσεων και ολοκλήρωση των έργων ύδρευσης, αποχέτευσης, αντιπλημμυρικής προστασίας, διαχείρισης των απορριμμάτων και προστασίας του περιβάλλοντος). Στον προγραμματισμό των επενδύσεων δεν συμμετείχαν ενεργά τα συλλογικά όργανα της Τοπικής Αυτοδιοίκησης (ΤΕΔΚ και ΚΕΔΚΕ) και πολλές επιλογές έργων επηρεάστηκαν από πελατειακές διαμεσολαβήσεις. 

Οργάνωση και εκσυγχρονισμός των υπηρεσιών: Το Πρόγραμμα «Ι. Καποδίστριας» περιελάμβανε τη σύνταξη πρότυπων Οργανισμών Εσωτερικής Υπηρεσίας για τους νέους Δήμους, προδιαγραφές προμήθειας Η/Υ και λογισμικού με χρηματοδότησή τους από το Πρόγραμμα «Κλεισθένης», αλλά δεν διασφάλισε τη συγκρότηση των ελάχιστων αναγκαίων υπηρεσιών (διοικητικής, οικονομικής και τεχνικής υπηρεσίας) και κατά συνέπεια τη διοικητική αποτελεσματικότητα των νέων Δήμων και την παροχή ισοδύναμων υπηρεσιών στους κατοίκους των πόλεων και των χωριών. Την περίοδο εφαρμογής της μεταρρύθμισης υποστηρίχθηκαν αρκετοί Δήμοι και απέκτησαν ταμειακή υπηρεσία και διπλογραφικό σύστημα, αλλά οι δομές κοινωνικής φροντίδας που συγκροτήθηκαν σε πολλούς Δήμους χρηματοδοτήθηκαν από Ευρωπαϊκά Προγράμματα και δεν εξασφαλίστηκε η βιωσιμότητά τους. 

Ενημέρωση και δημοσιότητα: Το Πρόγραμμα «Ι. Καποδίστριας» περιελάμβανε συστηματική ενημέρωση και συγκροτημένη επικοινωνιακή πολιτική υποστήριξης των πολιτικών και των επιχειρησιακών στόχων του, αλλά δεν συνοδεύτηκε από την προβολή των καλών πρακτικών και τη διάχυση της τεχνογνωσίας που αποκτήθηκε, μέσω της συνεργασίας των αιρετών και των επιστημονικών στελεχών και της ανταλλαγής των εμπειριών τους. 

Από τα παραπάνω συνάγεται ότι οι αλλαγές που συντελέστηκαν με το Πρόγραμμα «Ι. Καποδίστριας» δεν ανταποκρίνονται στους αρχικούς στόχους του, αλλά η σημερινή Τοπική Αυτοδιοίκηση, συγκρινόμενη με την παλιότερη κατάσταση της πολυδιάσπασης, είναι καλύτερη. Το σημαντικότερο είναι ότι έχει ανοίξει ο δρόμος για μια αποτελεσματικότερη μεταρρύθμιση. 

Με την προϋπόθεση ότι στρατηγικός στόχος θα είναι μια συνολική Μεταρρύθμιση της Δημόσιας Διοίκησης (σε κεντρικό, περιφερειακό και τοπικό επίπεδο) και στο πλαίσιο αυτής η Μεταρρύθμιση της Πρωτοβάθμιας Τοπικής Αυτοδιοίκησης, όχι με τη μορφή μιας απλής διοικητικής συνένωσης, αλλά ως ουσιαστική αναβάθμισή της, με ένα μεσοχρόνιο Ολοκληρωμένο Επιχειρησιακό Σχέδιο της Τοπικής Αυτοδιοίκησης που θα οδηγεί σε ισχυρούς Ο.Τ.Α., ώστε να αυξηθεί η ικανότητά τους στην παροχή ποιοτικών υπηρεσιών στους πολίτες και στην προώθηση της βιώσιμης τοπικής ανάπτυξης. 
5. Ο ΝΕΟΣ ΡΟΛΟΣ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΠΛΑΙΣΙΟ ΜΙΑΣ ΣΥΝΟΛΙΚΗΣ ΔΙΟΙΚΗΤΙΚΗΣ ΜΕΤΑΡΡΥΘΜΙΣΗΣ
Οι βασικές επιλογές μιας συνολικής Διοικητικής Μεταρρύθμισης, που οδηγούν και σε ένα καινούριο ρόλο της Τοπικής Αυτοδιοίκησης, με βάση τις αρχές της εγγύτητας, της επικουρικότητας, της εδαφικής και της κοινωνικής συνοχής και με βάση την ελληνική και την ευρωπαϊκή εμπειρία, καθώς και την προηγούμενη συνταγματική αναθεώρηση, είναι οι ακόλουθες: 
1.
Η Κεντρική Δημόσια Διοίκηση ενισχύει τις επιτελικές δομές και λειτουργίες της στην κατεύθυνση του «κράτους–στρατηγείου», αποσυγκεντρώνει και αποκεντρώνει αρμοδιότητες, πόρους και μέσα, στο περιφερειακό και στο τοπικό επίπεδο και στηρίζει σύμφωνα με τις συνταγματικές επιταγές την Πρωτοβάθμια και τη Δευτεροβάθμια Τοπική Αυτοδιοίκηση, για την ανάληψη της εφαρμογής των εθνικών δημόσιων πολιτικών και τη διοίκηση των τοπικών υποθέσεων.

2.
Στο περιφερειακό επίπεδο συγκροτείται η Περιφερειακή Αυτοδιοίκηση (β΄ βαθμός Τ.Α.) με την εκλογή των οργάνων της, με τη διατήρηση των νομαρχιών ως διαμερισμάτων και με αρμοδιότητες: το σχεδιασμό και την εφαρμογή των περιφερειακών αναπτυξιακών προγραμμάτων, την περιφερειακή εξειδίκευση των εθνικών πολιτικών και τη μελέτη–κατασκευή–συντήρηση των έργων περιφερειακής και νομαρχιακής κλίμακας. Κύρια νομιμοποιητική βάση της Περιφερειακής Αυτοδιοίκησης είναι η αρμοδιότητές της στον αναπτυξιακό σχεδιασμό.

Θεωρούμε εύλογη τη γεωγραφική αναπροσαρμογή των ορίων των σημερινών Περιφερειών με κατεύθυνση τη μείωση του αριθμού τους. 
3.
Στο ζήτημα της Διοίκησης των Μητροπολιτικών Λειτουργιών, διερευνούμε τα διάφορα εναλλακτικά σενάρια, με βάση και τη σχετική μελέτη του Ι.Τ.Α., υπογραμμίζοντας αυτό που τονίζει η μελέτη του Ι.Τ.Α. για την ανάγκη ενός Μητροπολιτικού Συστήματος: «Η θεσμική μεταρρύθμιση στα δυο μητροπολιτικά συγκροτήματα πρέπει να αντιμετωπιστεί ως ένα σύνθετο Σύστημα διοίκησης, διαχείρισης, εταιρικών σχέσεων, δικτύωσης και επικοινωνίας, με άλλα λόγια ως ένα συστημικό ζήτημα, του οποίου πρέπει να αποσαφηνιστούν η στρατηγική και οι προϋποθέσεις μετάβασης». 

Άλλωστε, τα οριστικά Μητροπολιτικά σχήματα και η Μητροπολιτική Διακυβέρνηση απαιτούν ικανό χρόνο προετοιμασίας και προϋποθέτουν τη δημιουργία μεταβατικών σχημάτων, αλλά και ένα συγκεκριμένο Επιχειρησιακό Πρόγραμμα Μεταρρύθμισης. 
4.  Λιγότεροι και ισχυροί Δήμοι, ικανοί να ανταποκριθούν στις σύγχρονες απαιτήσεις και έτοιμοι να υποδεχθούν διευρυμένες αρμοδιότητες στους τομείς της παιδείας, της υγείας, της απασχόλησης, του περιβάλλοντος, των συγκοινωνιών. 

5.
Οι παραπάνω διοικητικές μεταρρυθμίσεις συνοδεύονται από Φορολογική Αποκέντρωση, χωρίς πρόσθετους φόρους, σε συνδυασμό με μεταφορά αρμοδιοτήτων στον πρώτο και δεύτερο βαθμό Τοπικής Αυτοδιοίκησης. 
Επομένως, η Αποκέντρωση δεν είναι ζήτημα της Τοπικής Αυτοδιοίκησης, είναι κεντρικό πολιτικό ζήτημα της χώρας. 

6. Η ΧΩΡΟΘΕΤΗΣΗ ΤΩΝ ΟΡΙΩΝ ΤΩΝ ΝΕΩΝ Ο.Τ.Α. 
Η εισήγηση της Επιτροπής Θεσμών της ΚΕΔΚΕ στο Τακτικό Συνέδριό της το 2007 στην Κυλλήνη, αναφέρει επί λέξει τα ακόλουθα:

«Ανεξάρτητα από το εάν επιλεγεί ως λύση του προβλήματος η εθελοντική συνένωση με κίνητρα ή η υποχρεωτική συνένωση με συνοδευτικά μέτρα, είναι αναγκαία προϋπόθεση να προηγηθεί η χωροθέτηση των νέων ανθρωπογεωγραφικών ενοτήτων ως «ανοικτών πόλεων», με κριτήρια πληθυσμιακά, χωροταξικά, κοινωνικοοικονομικά / αναπτυξιακά και πολιτιστικά / ιστορικά. Η προϋπόθεση αυτή είναι αναγκαία για να αποφύγουμε τον πειρασμό της διοικητικής συνένωσης με κομματικά ή μικροπολιτικά κριτήρια. Κατά συνέπεια, δεν συμφωνούμε ούτε με την εθελοντική ούτε με την υποχρεωτική συνένωση, εάν δεν προηγηθεί η χωροθέτηση των νέων ανθρωπογεωγραφικών ενοτήτων». 

Επιβεβαιώνοντας τις προτάσεις αυτές, θεωρούμε ότι ως κριτήρια για την χωροθέτηση των διοικητικών ορίων των νέων ΟΤΑ μπορεί να χρησιμοποιηθούν τα ακόλουθα: 

· Πληθυσμιακά (όπως ο αριθμός των δημοτών, ο αριθμός των κατοίκων, η πληθυσμιακή πυκνότητα, η κατανομή των κατοικιών).

· Κοινωνικά (όπως το μέσο μέγεθος νοικοκυριού, οι μορφωτικοί δείκτες, το ποσοστό αλλοδαπών).

· Οικονομικά (όπως η απασχόληση, η δομή της απασχόλησης, η εργασιακή κινητικότητα, το εισόδημα).

· Γεωγραφικά (όπως το σχήμα, η προσβασιμότητα, τα δίκτυα υποδομών). 

· Αναπτυξιακά (όπως η δομή της τοπικής οικονομικής δραστηριότητας και γενικότερα της τοπικής ανάπτυξης, η ύπαρξη εκπαιδευτικών και ερευνητικών φορέων, η συμμετοχή σε Κοινοτικά και Εθνικά Προγράμματα). 

· Πολιτιστικά,  Ιστορικά και 

· Χωροταξικά κριτήρια, με τα οποία επιδιώκεται: 

α) Η γεωγραφική / χωρική ολοκλήρωση των διαφόρων κοινωνικών, διοικητικών και οικονομικών λειτουργιών, εξυπηρετήσεων και υποδομών που διασφαλίζουν κάποιου βαθμού βιωσιμότητα (χωρίς να είναι απόλυτος κανόνας). 

β) Η γεωγραφική κινητικότητα και τα χωρικά πεδία που αυτή δημιουργεί σε ημερήσια βάση σύμφωνα με την απασχόληση («κοιλάδες» εργασίας) και σε συνδυασμό με τις λειτουργικές εξαρτήσεις και επιρροές μεταξύ των οικιστικών κέντρων. 
γ) Η ταυτότητα του τόπου (place identity) που αναφέρεται στο συμβολικό και στο σημειολογικό επίπεδο για την τοπική κοινωνία. 

Η μόνη μέχρι σήμερα θεωρητική αλλά και εμπειρική μελέτη, που έφθασε να διερευνήσει χωροταξικά και αναλυτικά μέχρι και το τοπικό επίπεδο είναι εκείνη των ανοικτών πόλεων και των οικιστικών ενοτήτων. Δυστυχώς δεν έχει επικαιροποιηθεί μέχρι σήμερα ούτε έγινε κάποια καινούρια. Οι βασικές αρχές της όμως παραμένουν σε ισχύ και χρήση όπως απέδειξε η εκπόνηση και έγκριση των 12 περιφερειακών πλαισίων χωροταξικού σχεδιασμού και αειφόρου ανάπτυξης (Ν. 2742/1999) αλλά και η υιοθέτηση της πολυκεντρικότητας από την Ε.Ε., όπως προβλέπεται στο Σχέδιο Ανάπτυξης του Κοινοτικού Χώρου (που υιοθετήθηκε στις 11.05.1999 στο άτυπο Συμβούλιο Υπουργών Χωροταξίας) και στην Εδαφική Ατζέντα της Ευρωπαϊκής Ένωσης (που υιοθετήθηκε στις 24–25.05.2007 στην άτυπο Σύνοδο των Υπουργών για την Αστική Ανάπτυξη και την Εδαφική Συνοχή). 
Με βάση την  μέθοδο της μελέτης για τις ανοικτές πόλεις και τις οικιστικές ενότητες προσδιορίζονται ιεραρχικά πέντε (5) επίπεδα αστικών / οικιστικών κέντρων (όπως αναφέρεται αναλυτικά και στο Κεφάλαιο 2 του παρόντος κειμένου) με βάση τις αναγκαίες λειτουργίες σε κάθε επίπεδο. Στη συνέχεια τα οικιστικά κέντρα ομαδοποιούνται σε «οικιστικές ενότητες» που στην ουσία είναι ανθρωπογεωγραφικές περιοχές με σκελετό χωρικής τους οργάνωσης το οικιστικό δίκτυο και μπορούν να αποτελέσουν την επικράτεια (territory) ενός Δήμου, όπως απαιτούν οι σημερινές ανάγκες, γεγονός όμως που χρειάζεται επί τόπου αναγνώριση. 

Οι οικιστικές αυτές ενότητες διακρίνονται: 

α) σε αστικές ενότητες, όταν έχουν πυρήνα ένα τουλάχιστον οικισμό που είναι αστικό κέντρο με πληθυσμό μεγαλύτερο από10.000 κατοίκους, κατά κανόνα συγκεντρωμένο στο κέντρο, 

β) σε «ανοικτές πόλεις» με πυρήνα οικιστικό κέντρο με πληθυσμό μικρότερο από 10.000 κατοίκους και οικισμούς 4ου και 5ου επιπέδου με πληθυσμό μεγαλύτερο από 5.000 κατοίκους, κατά κανόνα αποκεντρωμένο στους οικισμούς. 

Σημειώνεται πάντως ότι τα όρια των αστικών ενοτήτων και των ανοικτών πόλεων δεν αποτελούν τη μοναδική αλλά μια από τις βασικές συνιστώσες για τον προσδιορισμό των διοικητικών ορίων. 

Η συνένωση Δήμων μέσα σε εκτεταμένο, συνεχή και συνεκτικό αστικό χώρο (agglomeration) πρέπει να αντιμετωπιστεί με ιδιαίτερη προσοχή και να αποδειχθεί η σκοπιμότητά της, διότι οι Δήμοι αυτοί έχουν μεγάλο πληθυσμό (πολιτική, οικονομική και κοινωνική δύναμη) και ελάχιστη έκταση. 
Επίσης, στη χωροθέτηση των ορίων των νέων ΟΤΑ μπορεί να ληφθούν υπόψη τα όρια των διοικητικών επαρχιών και να χρησιμοποιηθεί η εμπειρία από τους Αναπτυξιακούς Συνδέσμους (του Ν. 1416/1984), από τις γεωγραφικές περιοχές (του Ν. 1622/1986) και από τα Συμβούλια Περιοχής (του Ν. 2218/1994). 
Παράλληλα, υπογραμμίζεται ότι με το μέγεθος των νέων ΟΤΑ και τη διάρθρωση και οργάνωσή τους δεν πρέπει, προς όφελος της αποτελεσματικότητας, να θυσιαστούν οι αρχές της συμμετοχής των πολιτών στις τοπικές υποθέσεις. 

Τέλος, τα κίνητρα που θα δοθούν στους νέους ΟΤΑ, θα πρέπει να δοθούν ως μέτρα υποστήριξης, με στόχο την ισχυροποίησή τους, και στους Δήμους που είναι ήδη «ανοικτές πόλεις» και δεν προκύπτει από τον χωροταξικό σχεδιασμό η αναγκαιότητα συνένωσής τους με άλλους ΟΤΑ. 
7. ΒΑΣΙΚΕΣ ΑΡΧΕΣ ΤΟΥ ΝΕΟΥ ΔΗΜΟΤΙΚΟΥ ΣΥΣΤΗΜΑΤΟΣ ΔΙΑΚΥΒΕΡΝΗΣΗΣ 

Ο νέος Δήμος συγκροτείται για να ανταποκριθεί αποτελεσματικότερα σε όσα οι υφιστάμενοι Δήμοι δεν μπόρεσαν ανταποκριθούν. Συνεπώς η άσκηση της Προγραμματικής Λειτουργίας, η οργάνωση πλήρους Τεχνικής Υπηρεσίας, η οργάνωση σύγχρονης και αποτελεσματικής Οικονομικής Υπηρεσίας, νέες υπηρεσίες όπως είναι η Πολιτική Προστασία, η αποτελεσματική οργάνωση και αξιοποίηση του μηχανολογικού εξοπλισμού για την ποιοτικότερη παροχή υπηρεσιών της καθημερινότητας (οδοποιία, καθαριότητα), είναι μερικές από τις λειτουργίες που προϋποθέτουν ενιαία και επιτελική διοίκηση, η οποία μπορεί επίσης να επιτυγχάνει κατά περίπτωση και οικονομίες κλίμακας για την μείωση των λειτουργικών δαπανών.

Αντίθετα, η διοικητική εξυπηρέτηση σε όλους τους τομείς, ιδιαίτερα σήμερα με την προοπτική του «Ψηφιακού Δήμου», η αντιμετώπιση των καθημερινών προβλημάτων συντήρησης και βελτίωσης των δικτύων, η οργάνωση κλιμακίου άμεσης δράσης σε περιπτώσεις πολιτικής προστασίας, ο έλεγχος των κανονιστικών αποφάσεων, ιδιαίτερα σε τομείς όπως η προστασία του οικιστικού, πολιτιστικού και φυσικού περιβάλλοντος, οι βασικές υποδομές κοινωνικής φροντίδας (π.χ. Βοήθεια στο Σπίτι, ΚΑΠΗ, ΚΗΦΗ, δομές παιδικής φροντίδας), η συντήρηση των σχολικών κτιρίων είναι μερικές από τις λειτουργίες που απαιτούν αμεσότερη σχέση με τον πολίτη και με την καθημερινή του ζωή. Αυτές πρέπει να παρέχονται αποκεντρωμένα, τουλάχιστον στο επίπεδο των υφιστάμενων Δήμων που συγκροτούν τους νέους Δήμους. Καθοριστικό ρόλο στην αποκέντρωση των διοικητικών λειτουργιών θα έχει η αποκέντρωση του θεσμού του Κέντρου Εξυπηρέτησης Πολιτών (ΚΕΠ) και η ανάθεση σε αυτόν όλων των αποκεντρωμένων διοικητικών λειτουργιών (Δημοτολόγιο, Ληξιαρχείο, Αλλοδαποί, ΟΓΑ, ΕΛΓΑ, κ.ο.κ.) Η ανάπτυξη του Ψηφιακού Δήμου θα βελτιώσει σταδιακά την άμεση πρόσβαση των δημοτών στις διοικητικές υπηρεσίες, υποκαθιστώντας σταδιακά την ανάγκη φυσικής αποκέντρωσης των διοικητικών μονάδων. 
Η αποκέντρωση όμως στη διοικητική λειτουργία δεν μπορεί να φθάσει πιο πέρα από το σημείο που οδηγεί σε πολυδιάσπαση και αναποτελεσματικότητα. Γι’ αυτό, στο επίπεδο των σημερινών Τοπικών Συμβουλίων αλλά ακόμη πλησιέστερα, στο επίπεδο των οικισμών, πρέπει να οργανώνονται διαδικασίες άμεσης λαϊκής συμμετοχής και λαϊκής διαβούλευσης. Οι θεσμοί αυτοί θα εκφράζουν τις ανάγκες των κατοίκων, θα επιδιώκουν την προς όφελός τους εφαρμογή των δημοτικών προγραμμάτων, θα αξιολογούν την δημοτική πολιτική, θα αποτελούν τη βάση στην πυραμίδα του συμμετοχικού προγραμματισμού. Για τη στήριξη της δημοτικής αποκέντρωσης και των Τοπικών Συμβουλίων, θα μπορούσε για παράδειγμα να χρηματοδοτούνται, με ειδικό πρόγραμμα για μια οκταετία, τα μικρά έργα και οι συντηρήσεις που αποφασίζουν τα Τοπικά Συμβούλια, καθώς και το κόστος λειτουργίας μιας αποκεντρωμένης δημοτικής υπηρεσίας και ενός Κ.Ε.Π. σε κάθε δημοτικό διαμέρισμα που έχει έναν ελάχιστο πληθυσμό (π.χ. 300 κατοίκους).
Επίσης, στο νέο Δήμο είναι πλέον αναγκαία η θέσπιση θεσμών εσωτερικού ελέγχου με στόχο την εμπέδωση της διαφάνειας στη λήψη των αποφάσεων, την εσωτερική μέτρηση των αποτελεσμάτων, την ποιοτική διοίκηση, τη συνεχή αξιολόγηση των πολιτικών αλλά και του ανθρώπινου δυναμικού που καλείται σε πολιτικό και υπηρεσιακό επίπεδο να τις υλοποιήσει. Στην κατεύθυνση αυτή πρέπει να αξιοποιηθεί η εμπειρία και το κεκτημένο στην Αυτοδιοίκηση των άλλων Ευρωπαϊκών Κρατών. Ταυτόχρονα είναι αναγκαία η διεύρυνση και η εμβάθυνση των θεσμών διαφάνειας, λογοδοσίας και κοινωνικού ελέγχου.
Ιδιαίτερη μέριμνα θα πρέπει να ληφθεί για τη βελτίωση της καταστατικής θέσης των αιρετών, με βάση τις προτάσεις τις ΚΕΔΚΕ. Επίσης, οι αιρετοί των ΟΤΑ που συνενώνονται διατηρούν τα δικαιώματά τους για το σύνολο της τετραετίας που εκλέχθηκαν και στους εν ενεργεία Δημάρχους, ως ηθική αναγνώριση της προσφοράς τους, καταβάλλεται ισόβια χορηγία, σύμφωνα βέβαια με τις προϋποθέσεις που θέτει η ισχύουσα νομοθεσία. 
8. ΕΛΑΧΙΣΤΕΣ ΥΠΟΧΡΕΩΤΙΚΕΣ ΛΕΙΤΟΥΡΓΙΕΣ – ΥΠΗΡΕΣΙΕΣ ΤΩΝ ΝΕΩΝ ΟΤΑ 
Σύμφωνα με όσα αναφέρθηκαν στα προηγούμενα, η Μεταρρύθμιση της Τοπικής Αυτοδιοίκησης στοχεύει στη δημιουργία ισχυρότερων πρωτοβάθμιων Οργανισμών Τοπικής Αυτοδιοίκησης (ΟΤΑ). Για να ανταποκριθούν οι ΟΤΑ πρέπει να είναι σε θέση να ικανοποιούν κατ’ ελάχιστον τις  παρακάτω λειτουργίες. 

1. Λειτουργία  προγραμματισμού (υπηρεσία  προγραμματισμού)

Απαραίτητη προϋπόθεση για τους νέους ΟΤΑ είναι η εισαγωγή  συστηματικών διαδικασιών σχεδιασμού, προγραμματισμού, παρακολούθησης και αξιολόγησης της λειτουργίας και των επενδύσεών τους και η δημιουργία στο εσωτερικό τους ανάλογων δομών. 

2. Λειτουργία ολοκληρωμένης οικονομικής διαχείρισης (οικονομική υπηρεσία)

Η αποτελεσματική λειτουργία της ολοκληρωμένης οικονομικής διαχείρισης στους νέους ΟΤΑ αποτελεί βασική προϋπόθεση για την αποτελεσματικότητα των νέων οργανισμών. Η ολοκληρωμένη διαχείριση θα πρέπει να περιλαμβάνει: Ολοκληρωμένο ετήσιο οικονομικό και ταμειακό προγραμματισμό. Εφαρμογή των κανόνων στην οικονομική διοίκηση και την λογιστική των ΟΤΑ. Ικανούς μηχανισμούς είσπραξης (ταμειακή υπηρεσία ). Εφαρμογή σύγχρονων μεθόδων  στην οικονομική διοίκηση και διαχείριση των οργανισμών  (εφαρμογή της διπλογραφικής μεθόδου, γενικής λογιστικής, προσδιορισμό του κόστους των παρεχόμενων  υπηρεσιών κλπ). Ολοκληρωμένο πληροφοριακό οικονομικό διαχειριστικό  σύστημα. 

3. Λειτουργία σχεδιασμού και παραγωγής έργων (τεχνική υπηρεσία)

Οι τελευταίες εξελίξεις σχετικά με την διαχειριστική επάρκεια των δικαιούχων της προγραμματικής περιόδου 2007-2013 και την εισαγωγή ελληνικού προτύπου στη διαχείριση συγχρηματοδοτούμενων έργων καθιστά πλέον αναγκαία την ύπαρξη οργανωμένης  μονάδος για τον σχεδιασμό και την υλοποίηση έργων που θα περιλαμβάνει: Σχεδιασμό και ωρίμανση  έργων. Παρακολούθηση και πιστοποίηση φυσικού αντικειμένου. Εισαγωγή σύγχρονων μεθόδων και εργαλείων διοίκησης έργων (project  management). Πιστοποίηση κατά το πρότυπο  διαχείρισης έργων του ΕΛΟΤ. Ολοκληρωμένο πληροφοριακό σύστημα παρακολούθησης έργων. 

4. Λειτουργία πληροφορικής (υπηρεσία πληροφορικής ή / και προγραμματισμού)

Η αξιοποίηση των τεχνολογιών πληροφορικής και επικοινωνιών (Τ.Π.Ε.) αποτελεί βασική παράμετρο, τόσο για τον ανασχεδιασμό διαδικασιών και διοικητικών δομών, όσο και για την αλλαγή του τρόπου λειτουργίας και της παροχής υπηρεσιών προς τους πολίτες και τις επιχειρήσεις. 
5. Λειτουργία νομικής υποστήριξης

Οι συνεχείς αλλαγές στο νομοθετικό περιβάλλον των ΟΤΑ καθώς και η ανάγκη επιβεβαίωσης της διαχειριστικής επάρκειας αυτών, υποχρεώνει τους ΟΤΑ να αποκτήσουν μια ελάχιστη νομική στήριξη : 

6. Λειτουργίες Διοίκησης του Δήμου – Διαχείρισης του ανθρώπινου δυναμικού – Πολιτικής Προστασίας

Η κλασική διοικητική υπηρεσία του Δήμου πρέπει να εκσυγχρονιστεί, αξιοποιώντας τις σύγχρονες μεθόδους δημοτικής διοίκησης (municipal management) και τις νέες τεχνολογίες πληροφορικής και επικοινωνιών. Παράλληλα, επειδή το ανθρώπινο δυναμικό των ΟΤΑ αποτελεί το βασικότερο εργαλείο για την αναβάθμιση των υπηρεσιών τους, μια από τις βασικές λειτουργίες του ΟΤΑ είναι η σύγχρονη διαχείριση του ανθρώπινου δυναμικού (human resources management). 

Τέλος, η Πολιτική Προστασία αποτελεί μια βασική προτεραιότητα για την Τοπική Αυτοδιοίκηση (βλ. και Τακτικό Συνέδριο ΚΕΔΚΕ του 2007). 
Άλλωστε, η οργάνωση των παραπάνω λειτουργιών και υπηρεσιών θα βασιστεί σε πρότυπους Οργανισμούς Εσωτερικής Υπηρεσίας και στη στρατηγική επιλογή του «Ψηφιακού Δήμου». 
9. ΦΟΡΟΛΟΓΙΚΗ ΑΠΟΚΕΝΤΡΩΣΗ 
Η Τοπική Αυτοδιοίκηση (Τ.Α.) με ώριμες επεξεργασίες έχει προδιαγράψει από καιρό τους όρους και τις προϋποθέσεις για τη φορολογική αποκέντρωση. Οι νέοι ΟΤΑ θα είναι σε θέση, διαθέτοντας τους κατάλληλους υποστηρικτικούς μηχανισμούς, να αξιοποιούν τα οφέλη από τη φορολογική αποκέντρωση. Σε πρώτο επίπεδο με τις οργανωμένες υπηρεσίες ο νέος ΟΤΑ θα μπορεί να ελέγχει αποτελεσματικότερα τη διαδικασία βεβαίωσης και είσπραξης των τοπικών φορολογικών του εσόδων. Σε μέσο–μακροπρόθεσμο επίπεδο η Τ.Α. με τους νέους ισχυρούς ΟΤΑ θα μπορέσει να δημιουργήσει τους δικούς της εισπρακτικούς μηχανισμούς και να απαλλαγεί από «κηδεμονίες». Η φορολογική αποκέντρωση αποβλέπει κυρίως στα ακόλουθα :

1ο. Στη σύγκλιση της Ελληνικής Τ.Α. με την Ευρωπαϊκή πραγματικότητα. Η σύγκλιση αυτή δεν θα πραγματοποιηθεί με τη θεσμοθέτηση νέων φόρων αλλά με την μεταφορά φορολογικών πόρων από την Κεντρική Διοίκηση στην Τ.Α. Στους φόρους αυτούς η Τ.Α. θα παίζει καθοριστικό ρόλο στη διαμόρφωση της φορολογικής βάσης. Για το λόγο αυτό υπάρχουν μεσοπρόθεσμες προτάσεις – λύσεις, όπως η δημιουργία ΦΑΠ που θα ενσωματώσει όλους τους σημερινούς φόρους που βαρύνουν την ακίνητη περιουσία. Προτείνονται όμως και λύσεις που θα μπορούσαν να εφαρμοστούν σε σύντομο χρονικό διάστημα. 

Σύμφωνα με τη μελέτη του Ι.Τ.Α., μέρος ή το σύνολο των εσόδων των φόρων που θα μπορούσαν να μεταφερθούν στην Τ.Α., είναι :Φόρος Εισοδήματος από οικοδομές, μαζί με το χαρτόσημο στα μισθώματα των ακινήτων. ΦΠΑ στις νεόδμητες κατοικίες. Ενιαίο Τέλος Ακίνητης Περιουσίας. ΦΠΑ. Το ΕΤΕΡΠΣ. 
Η αποτελεσματικότερη διαχείριση των φόρων που θα μεταφερθούν θα πρέπει να συνδυάζεται με μείωση των φορολογικών συντελεστών και περιορισμό του κόστους συμμόρφωσης των πολιτών. Για το λόγο αυτό, σε πρώτο χρόνο, η βεβαίωση των τοπικών φορολογικών εσόδων θα γίνεται με τη χρησιμοποίηση του κεντρικού μηχανισμού, η είσπραξη με τη χρήση του τραπεζικού συστήματος, ενώ ο έλεγχος θα επιτυγχάνεται με τη δημιουργία διαδημοτικών δομών που θα στελεχωθούν από ήδη υπηρετούντες στις ταμειακές υπηρεσίες των ΟΤΑ.  

2ο. Είναι γνωστό ότι όλοι οι ΟΤΑ δεν έχουν τις ίδιες δημοσιονομικές δυνατότητες. Με την εφαρμογή της φορολογικής αποκέντρωσης, οι Κεντρικοί Αυτοτελείς Πόροι (ΚΑΠ) θα αλλάξουν αντικείμενο. Θα στοχεύουν και στην αναδιανομή. Προτείνεται η αλλαγή της χρηματοδότησης των ΚΑΠ με: α) Εισαγωγή στο καλάθι των ΚΑΠ και παράλληλη συμμετοχή με 10% του ΦΑΠ, β) Συμμετοχή της Τ.Α. στα φορολογικά έσοδα παρελθόντων ετών και γ) Αναδιάρθρωση των ΚΑΠ με περιορισμό των ειδικών επιχορηγήσεων και συγχρηματοδότηση του Προγράμματος «Θησέας» 50-50 με το ΠΔΕ. 

3ο. Θα πρέπει να γίνει πράξη η Συνταγματική επιταγή και να χρηματοδοτούνται οι μεταφερόμενες (και οι μεταφερθείσες) αρμοδιότητες από το κεντρικό κράτος στην Τ.Α. 

4ο. Οι πρωτοβουλίες αυτές θα πρέπει να συνδυάζονται με τη μεγαλύτερη δυνατή διαφάνεια στη διαχείριση των οικονομικών της Τ.Α. Με τη φορολογική αποκέντρωση ο στόχος για αποτελεσματική λειτουργία των ΟΤΑ τίθεται πλέον ως ύψιστης προτεραιότητας. 
5ο. Η αποκέντρωση φορολογικών εσόδων και αρμοδιοτήτων θα ενδυναμώσει την Τ.Α., αλλά θα δώσει και μία νέα αναπτυξιακή ώθηση στο κράτος. 

Τέλος, με την εφαρμογή της φορολογικής αποκέντρωσης, οι Κεντρικοί Αυτοτελείς Πόροι (ΚΑΠ) θα πρέπει να αλλάξουν αντικείμενο και να στοχεύουν και στην αναδιανομή.

10. ΤΟ ΕΘΝΙΚΟ ΕΠΙΧΕΙΡΗΣΙΑΚΟ ΣΧΕΔΙΟ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ

Με βάση όσα αναλύθηκαν στα προηγούμενα, θα πρέπει να δημιουργηθεί ένα Ολοκληρωμένο Επιχειρησιακό Σχέδιο για τους νέους ΟΤΑ το οποίο θα περιέχει τη χρηματοδότηση έργων και δράσεων τόσο από κοινοτικούς όσο και από εθνικούς πόρους. Αυτό το Ολοκληρωμένο Επιχειρησιακό Σχέδιο θα αποτελείται από :

(α) ένα πρόγραμμα συγχρηματοδοτούμενο από το ΕΣΠΑ 2007 – 2013, που προτείνεται να καλείται Συγχρηματοδοτούμενο Επιχειρησιακό Σχέδιο της Τοπικής Αυτοδιοίκησης (ΣΕΣΤΑ), 

(β) ένα Εθνικό Επιχειρησιακό Σχέδιο της Τοπικής Αυτοδιοίκησης (ΕΘΕΣΤΑ), το οποίο και παρουσιάζεται παρακάτω. Το ΕΘΕΣΤΑ θα λειτουργεί συμπληρωματικά με το ΣΕΣΤΑ και θα χρηματοδοτεί κυρίως μη-επιλέξιμα από το ΕΣΠΑ έργα και δράσεις. Η χρηματοδότησή του προτείνεται να είναι από το Πρόγραμμα Δημοσίων Επενδύσεων και όχι από τους ΚΑΠ και τη ΣΑΤΑ, όπως ήταν τα προγράμματα ΕΠΤΑ και ΘΗΣΕΑΣ.
Το καινούργιο πρόγραμμα προτείνεται να είναι περισσότερο στοχοπροσηλωμένο και να χρηματοδοτήσει συγκεκριμένες πρωτοβουλίες ώστε να εξασφαλιστούν βασικές υποδομές των νέων ΟΤΑ. Οι διαδικασίες κατανομής και υλοποίησης του προγράμματος θα πρέπει να είναι διαφανείς και ευέλικτες. Προτείνεται το πρόγραμμα να υλοποιηθεί σε δύο φάσεις: 

· στην πρώτη φάση, που θα στοχεύει στην προετοιμασία των ΟΤΑ για την ομαλή μετάβασή τους στο νέο σχήμα και 

· στη δεύτερη φάση στην οποία θα λάβουν χώρα όλες οι απαραίτητες παρεμβάσεις ώστε οι συνενωθέντες ΟΤΑ να μπορέσουν να εκπληρώσουν τον νέο ρόλο τους. 
Α΄ Φάση: Πρόγραμμα προετοιμασίας με την επωνυμία …
Είναι πολύ σημαντικό να αποφευχθεί το πολιτικό, διοικητικό αλλά και οικονομικό σοκ των ΟΤΑ κατά τη διαδικασία συνένωσης. Παράλληλα, θα πρέπει τόσο οι ΟΤΑ όσο και ο κεντρικός μηχανισμός να προετοιμαστούν, ώστε η μετάβαση στο νέο μέγεθος και στις νέες συνθήκες να είναι όσο το δυνατόν ομαλή και με τις λιγότερες τριβές ή αστοχίες. Επίσης, θα πρέπει να τονιστεί η σημασία του προγράμματος αυτού στη διαδικασία πολιτικής και κυρίως κοινωνικής συναίνεσης τόσο σε κεντρικό όσο και σε τοπικό επίπεδο. Το πρόγραμμα προετοιμασίας των ΟΤΑ θα μπορούσε να διαρθρωθεί ως ακολούθως:

1. Διάγνωση αναγκών. Με βάση τη μελέτη συνένωσης των ΟΤΑ αλλά και τις επιδιώξεις για τη νέα λειτουργία τους θα πρέπει να διαγνωστούν οι «ανάγκες» του κάθε νέου ΟΤΑ, ώστε αφενός μεν να υπάρξει μία σαφής αποτύπωση της εικόνας της Τ.Α. όταν ξεκινάει το πρόγραμμα, άρα να υπάρξουν δυνατότητες αξιολόγησης στο μέλλον, αφετέρου δε να διευκολυνθεί η έγκαιρη, διαφανής και αντικειμενική κατανομή του προγράμματος υλοποίησης (της Β΄ Φάσης). 

2. Υποστηρικτικοί μηχανισμοί. Το μικρό μέγεθος της μεγάλης πλειοψηφίας των σημερινών ΟΤΑ καθιστά αναγκαία την ύπαρξη υποστηρικτικών μηχανισμών κατά το μεταβατικό στάδιο προσαρμογής τους στα νέα δεδομένα. Οι μηχανισμοί αυτοί θα αφορούν την οικονομική, τεχνική και νομική υποστήριξη και θα λειτουργούν σε επίπεδο ΚΕΔΚΕ με «αντένες» σε όλες τις ΤΕΔΚ (όπως είναι οι Ομάδες Υποστήριξης των ΤΕΔΚ που προβλέπει ο Ν. 3614/2007 για το ΕΣΠΑ). 

3. Προετοιμασία – Διαδικασία προκήρυξης ΑΣΕΠ – Εκπαίδευση νεοπροσλαμβανομένων, υπηρετούντων και αιρετών. Με δεδομένες τις βασικές λειτουργίες, όπως παρουσιάστηκαν σε προηγούμενο κεφάλαιο, οι νέοι ΟΤΑ αναμένεται να αντιμετωπίσουν πρόβλημα στελέχωσης. Είναι γνωστό ότι οι διαδικασίες του ΑΣΕΠ είναι χρονοβόρες. Για να μπορούν οι νέοι ΟΤΑ να εξοπλιστούν με νέο ενημερωμένο προσωπικό από την 1/1/2011 θα πρέπει από τώρα να ξεκινήσουν οι σχετικές διαδικασίες. 

4. Εκπόνηση ειδικών επενδυτικών σχεδίων και ωρίμανση των προτάσεων. Προτείνεται να εκπονηθεί ένα «ολοκληρωμένο σχέδιο ανάπτυξης κάθε ανθρωπογεωγραφικής ενότητας νέου Δήμου». Η εκπόνησή τους θα αποτελέσει συνέχεια των Προγραμμάτων Τοπικής Ανάπτυξης που θα εκπονηθούν από τις ΤΕΔΚ και θα χρηματοδοτηθούν και υλοποιηθούν στο πλαίσιο του ΕΣΠΑ. Είναι πολύ σημαντικό τα έργα που θα επιλεγούν να υλοποιηθούν στη δεύτερη φάση του προγράμματος, την 1/1/2011, να είναι ώριμα, έτοιμα προς δημοπράτηση. Για την παρακολούθηση της εφαρμογής κάθε σχεδίου ανάπτυξης υπογράφεται Σύμβαση Διαδημοτικής Συνεργασίας των ΟΤΑ της αντίστοιχης ανθρωπογεωγραφικής ενότητας. 

5. Προμήθεια εξοπλισμού. Ο μηχανολογικός εξοπλισμός των νέων ΟΤΑ που θα γίνει με κεντρικές προμήθειες καλό είναι να είναι διαθέσιμος την 1/1/2011. Άρα οι διαγωνιστικές διαδικασίες και η προμήθεια θα πρέπει να έχει γίνει πριν από την ημερομηνία αυτή. Η κατανομή στους νέους ΟΤΑ θα γίνει με βάση την αποτύπωση των αναγκών τους η οποία θα έχει προηγηθεί. 
Υπογραμμίζεται ότι τα παραπάνω προτεινόμενα, δηλαδή η προκήρυξη της πρόσληψης του νέου προσωπικού, η εκπόνηση του ολοκληρωμένου σχεδίου ανάπτυξης κάθε ανθρωπογεωγραφικής ενότητας νέου Δήμου, η ωρίμανση των έργων και η προμήθεια του εξοπλισμού θα μπορούσαν αποτελεσματικότερα να γίνουν με την υπογραφή Σύμβασης Διαδημοτικής Συνεργασίας των υπό συνένωση ΟΤΑ ή τη δημιουργία Συνδέσμου των ΟΤΑ αυτών, του οποίου καθολικός διάδοχος θα είναι ο νέος Δήμος. 
6. Όργανα διοίκησης του προγράμματος. Το πρόγραμμα, για την αποτελεσματική λειτουργία του, χρειάζεται μηχανισμούς διοίκησης, διαχείρισης, αξιολόγησης και επανασχεδιασμού που θα λειτουργούν σε επίπεδο ΚΕΔΚΕ–ΤΕΔΚ και που θα απαρτίζονται από αιρετούς και από επιστημονικά στελέχη ως υποστηρικτικό μηχανισμό. Θεωρούμε απαραίτητο να υπάρχει αντίστοιχος μηχανισμός  και στο νέο ΟΤΑ, σε «επέκταση» της Σύμβασης Διαδημοτικής Συνεργασίας. 
Β΄ Φάση: Πρόγραμμα Υλοποίησης με την επωνυμία ….
Το πρόγραμμα υλοποίησης προτείνεται να διαρθρωθεί σε πέντε Υποπρογράμματα :   1. Λειτουργική Αποτελεσματικότητα, 2. Κοινωνικές παρεμβάσεις – Προσπελασιμότητα, 3. Περιβαλλοντικές παρεμβάσεις, 4. Πολιτιστικές και Αθλητικές δραστηριότητες και 5. Συμβολή στην Τοπική Οικονομική Μεγέθυνση. Τα παραπάνω Υποπρογράμματα αναλύονται σε επιμέρους μέτρα στον Πίνακα που ακολουθεί. 
Βασικές καινοτομίες που διατρέχουν το σύνολο των Υποπρογραμμάτων του νέου Προγράμματος θα είναι οι ακόλουθες: 

1η. Διαχείριση ανθρωπίνων πόρων 
Οι νέοι ΟΤΑ έτσι όπως σχεδιάζονται αναμένεται να έχουν έναν διαφορετικό ρόλο. Για να μπορέσουν να εκπληρώσουν τις προσδοκίες αυτές θα πρέπει να επενδύσουν στον εμπλουτισμό, αναβάθμιση και αξιοποίηση των ανθρώπινων πόρων τους. Το Υποπρόγραμμα για τη «Λειτουργική Αποτελεσματικότητα» των νέων Δήμων αποβλέπει στο να συμπληρώσει τα κενά και να εξοπλίσει τους ΟΤΑ με επιστημονικό προσωπικό και υπηρεσίες έτοιμες να αντιμετωπίσουν τις νέες προκλήσεις και ρόλους. 
Για να μην επαναληφθούν προβλήματα όπως αυτά με τους «Καποδιστριακούς» επιστήμονες προτείνεται η προκήρυξη των θέσεων εργασίας να περιέχει ρήτρα ανάλογη των παραμεθορίων περιοχών δηλαδή το αμετάθετο για μία δεκαετία τουλάχιστον. 

Στο Υποπρόγραμμα έχουν υπολογιστεί 1.000 νέοι επιστήμονες που θα συμπληρώσουν τις ελλείψεις των υπηρεσιών που θα προκύψουν από τις συνενώσεις. Προβλέπεται οι επιστήμονες αυτοί να μην εγκαταλειφθούν στην  τύχη τους. Η εμπειρία από τον «Καποδίστρια» έδειξε ότι ένα ταχύρυθμο σεμινάριο δεν αρκεί. Χρειάζεται μία διαρκής και συστηματική επιμόρφωση που στο τέλος θα διαμορφώσει ένα σταθερό δίκτυο αλληλοενημέρωσης και αλληλοβοήθειας των ΟΤΑ. Η ενημέρωση –  εκπαίδευση αυτή θα επεκταθεί στο υπάρχον στελεχιακό προσωπικό αλλά και στους αιρετούς, με τελικό στόχο την ποιοτική αναβάθμιση των ανθρωπίνων πόρων της Τ.Α. 
Επίσης, η ενημέρωση των αιρετών και η κατάρτιση των υπαλλήλων θα συνοδεύεται και από ένα πρόγραμμα ενημέρωσης της κοινής γνώμης και δημοσιότητας που είναι αναγκαίο για να εξασφαλιστεί η ευρύτερη κοινωνική συναίνεση και συμμετοχή. 
2η. Τα επιχειρησιακά προγράμματα 

Όλα τα μέτρα των Υποπρογραμμάτων θα ενταχθούν σε ειδικά επιχειρησιακά προγράμματα. Με αυτό τον τρόπο θα διασφαλιστεί η διαφάνεια, η αντικειμενικότητα αλλά και η αποτελεσματικότητα του συνολικού Προγράμματος. 

3η. Οι καινοτόμες δράσεις 
Οι νέοι ισχυροί ΟΤΑ θα έχουν πλέον τη δυνατότητα να μην διαχειρίζονται απλώς τις τοπικές υποθέσεις αλλά και να αναπτύξουν νέες καινοτόμες δράσεις. Το Πρόγραμμα, με ειδικά μέτρα, θα παρέχει κίνητρα προς αυτή την κατεύθυνση. 
4η. Οι υποστηρικτικοί μηχανισμοί 
Οι νέοι Δήμοι που θα προκύψουν από τις συνενώσεις αναμένεται να αντιμετωπίσουν προβλήματα, που λόγω του μεγέθους αλλά και των δυνατοτήτων τους δεν είχαν, μέχρι τη χρονική στιγμή της συνένωσης, αντιμετωπίσει. Είναι αναγκαία η ύπαρξη μηχανισμού που θα είναι συνέχεια του ανάλογου μηχανισμού που προτείνεται στο Πρόγραμμα προετοιμασίας και θα λειτουργεί ως task force αλλά και διάχυσης τεχνογνωσίας. Στο πλαίσιο του μηχανισμού αυτού θα ενταχθεί και το όργανο διοίκησης του Προγράμματος. 

Οι μηχανισμοί αυτοί θα λειτουργούν συμπληρωματικά με τους ανάλογους μηχανισμούς του ΕΣΠΑ (Δήμος ΑΕ κλπ.) και θα διαρθρώνονται σε επίπεδο ΚΕΔΚΕ με άμεση σύνδεση και συνεργασία με τις ΤΕΔΚ. 

5η. Ο τρόπος κατανομής 

Η εμπειρία του Προγράμματος «Θησέας» οδηγεί στο συμπέρασμα ότι η αποτελεσματικότητα του Προγράμματος θα πρέπει να συνδεθεί με τον τρόπο κατανομής. Το Πρόγραμμα δεν μπορεί να κατανέμεται ως γενική επιχορήγηση όπως οι ΚΑΠ ή η ΣΑΤΑ, γιατί έτσι δεν θα είναι Πρόγραμμα. Εξάλλου ο νέος χάρτης της Τ.Α., στον οποίο θα κληθεί να εφαρμοστεί το νέο Πρόγραμμα, θα είναι τελείως διαφορετικός και θα περιλαμβάνει μικρό αριθμό ισχυρών και ανταγωνιστικών ΟΤΑ. 
	ΕΘΝΙΚΟ ΕΠΙΧΕΙΡΗΣΙΑΚΟ ΣΧΕΔΙΟ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ

( ΕΙΔΙΚΟ ΠΡΟΓΡΑΜΜΑ ΣΥΝΕΝΩΣΕΩΝ )

	Σε εκ. €

	Α.  ΠΡΟΓΡΑΜΜΑ ΠΡΟΕΤΟΙΜΑΣΙΑΣ με την επωνυμία …. (ενδεικτικό χρονοδιάγραμμα)

	 
	2008
	2009
	2010
	ΣΥΝΟΛΟ

	1. Διάγνωση αναγκών
	
	1
	1
	2

	2. Υποστηρικτικοί μηχανισμοί
	
	
	1
	1

	3. Προετοιμασία- Διαδικασίες ΑΣΕΠ- Εκπαίδευση νεοπροσλαμβανομένων, υπηρετούντων και αιρετών
	
	1
	3
	4

	4. Εκπόνηση Ειδικών Επενδυτικών Σχεδίων και Ωρίμανση των Προτάσεων
	5
	10
	20
	35

	5. Μηχανολογικός και ηλεκτρονικός εξοπλισμός
	50
	100
	100
	250

	6. Διοίκηση–Διαχείριση του Προγράμματος–Δημοσιότητα 
	2
	3
	3
	8

	ΣΥΝΟΛΟ
	
	
	
	300

	Β.  ΠΡΟΓΡΑΜΜΑ ΥΛΟΠΟΙΗΣΗΣ με την επωνυμία… (ενδεικτικό χρονοδιάγραμμα)

	
	2011
	2012
	2013
	2014
	2015
	

	1. ΛΕΙΤΟΥΡΓΙΚΗ ΑΠΟΤΕΛΕΣΜΑΤΙΚΟΤΗΤΑ
	60
	60
	60
	60
	60
	300

	Νέα στελέχη
	30
	33
	36
	36
	36
	 

	Διαρκής επιμόρφωση στελεχών
	10
	10
	10
	10
	10
	 

	Δημιουργία και λειτουργία μηχανισμού αλληλοενημέρωσης
	10
	7
	4
	4
	4
	 

	Μηχανολογικός και ηλεκτρονικός εξοπλισμός
	10
	10
	10
	10
	10
	

	 
	 
	 
	 
	 
	 
	 

	2. ΚΟΙΝΩΝΙΚΕΣ ΠΑΡΕΜΒΑΣΕΙΣ – ΠΡΟΣΠΕΛΑΣΙΜΟΤΗΤΑ
	160
	160
	260
	310
	310
	1200

	Δημιουργία κοινωνικών υποδομών
	100
	100
	150
	200
	200
	 

	Καινοτόμες κοινωνικές παρεμβάσεις
	10
	10
	10
	10
	10
	 

	Συμμετοχή σε κοινοτικά προγράμματα
	50
	50
	50
	50
	50
	 

	Προσπελασιμότητα
	 30
	30
	30
	 30
	30 
	 

	
	
	
	
	
	
	

	3. ΠΕΡΙΒΑΛΛΟΝΤΙΚΕΣ ΠΑΡΕΜΒΑΣΕΙΣ
	410
	410
	410
	410
	410
	2.050

	Διαχείριση υδατικών πόρων
	100
	100
	100
	100
	100
	 

	Διαχείριση υγρών αποβλήτων
	100
	100
	100
	100
	100
	 

	Διαχείριση απορριμμάτων
	100
	100
	100
	100
	100
	 

	Ανάδειξη αρχιτεκτονικών και πολεοδομικών στοιχείων κυρίως παραδοσιακών οικισμών Προτεραιότητα σε μειονεκτικές και προβληματικές περιοχές (Υλοποίηση πράξεων εφαρμογής) 
	50
	50
	50
	50
	50
	 

	Απαλλοτριώσεις με προτεραιότητα στις υποβαθμισμένες συνοικίες
	50
	50
	50
	50
	50
	 

	Συμμετοχή σε κοινοτικά προγράμματα
	10
	10
	10
	10
	10
	 

	 
	 
	 
	 
	 
	 
	 

	4. ΠΟΛΙΤΙΣΤΙΚΕΣ ΚΑΙ ΑΘΛΗΤΙΚΕΣ ΔΡΑΣΤΗΡΙΟΤΗΤΕΣ
	110
	120
	130
	140
	150
	650

	Δημιουργία πολιτιστικών και αθλητικών υποδομών
	100
	110
	120
	130
	140
	 

	Καινοτόμες πολιτιστικές και αθλητικές πρωτοβουλίες
	10
	10
	10
	10
	10
	 

	 
	 
	 
	 
	 
	 
	 

	5. ΣΥΜΒΟΛΗ ΣΤΗΝ ΤΟΠΙΚΗ ΟΙΚΟΝΟΜΙΚΗ ΜΕΓΕΘΥΝΣΗ
	60
	60
	60
	60
	60
	300

	Σ.Δ.Ι.Τ.
	10
	10
	10
	10
	10
	 

	Αξιοποίηση ακίνητης περιουσίας
	30
	30
	30
	30
	30
	 

	Καινοτόμες οικονομικές και διαχειριστικές παρεμβάσεις
	20
	20
	20
	20
	20
	 

	ΣΥΝΟΛΟ
	 
	 
	 
	 
	 
	4.500

	
	
	
	
	
	
	

	ΓΕΝΙΚΟ ΣΥΝΟΛΟ
	
	
	
	
	
	4.800

